Andrija Krešić
Andrija Krešić (21. oktobar 1921 – 28. april 2018) bio je filozof rođen u naselju Vihovići kod Mostara. Filozofiju studira Lenjingradu (danas Petrograd), Moskvi i Beogradu. Diplomirao je na Filozofskom fakultetu u Beogradu 1951. Na istom fakultetu odbranio je doktorsku disertaciju pod nazivom: Relacioni sudovi i relativnost spoznaje (1953). Od 1951. radi na Odsjeku za filozofiju Filozofskog fakulteta u Sarajevu. Od 1956. je docent, a od 1961. je vanredni profesor. Predaje ontologiju, gnoseologiju i logiku. Bio je šef Odsjeka za filozofiju. Sa Filozofskog fakulteta u Sarajevu 1961 prelazi u Beograd. U Beogradu je bio šef Odjeljenja za filozofiju u Institutu društvenih nauka, a od 1965. direktor Instituta društvenih nauka. Na toj poziciji je ostao sve do prijevremenog penzionisanja 1975. Penzionisao se zbog solidarisanja sa kolegama koji su bili podvrgnuti represiji državnog režima. Objavio je veći broj radova, studija, rasprava, polemika, saopćenja, recenzija i drugih priloga u raznim glasilima u zemlji i inozemstvu. Iz oblasti filozofije religije preveo je dvije knjige s francuskog i jednu s ruskog jezika. Bio član redakcija mnogih časopisa, filozofskih i srodnih edicija. Bio je saradnik časopisa Praxis i Korčulanske ljetne škole. Bio je predsjednik Jugoslovenskog udruženja za filozofiju.